Source: https://zpns.sk/dph-na-knihy/
Timestamp: 2020-01-26 00:00:57+00:00
Document Index: 4955417

Matched Legal Cases: ['§ 8', '§13', '§ 8', '§ 9', '§13', '§13', '§14', '§43', '§ 17', '§ 43', '§ 17', '§15', '§16', '§16', '§16']

DPH na knihy | Zväz polygrafie na Slovensku
Print Sammit 2020, Bombaj India
DRUPA 2020 nová informácia
Metodický pokyn DR SR k posúdeniu tlačiarenských výkonov a určeniu miesta dodania tlačiarenských výkonov v zmysle zákona č. 222/2004 Z. z. o dani z pridanej hodnoty v znení neskorších predpisov
Na dodanie tovaru a služby pri tlačiarenských výkonoch sa vzťahujú ustanovenia § 8 a 9 zákona č. 222/2004 Z. z. o dani z pridanej hodnoty v znení neskorších predpisov (ďalej “zákon o DPH”) a pri určení ich miesta dodania sa postupuje v súlade s §13, 15- 17 zákona o DPH.
1. Zdaniteľné obchody
Tlačiarenské výkony zahŕňajú tlač kníh, brožúr, novín, viazanie kníh a ich konečné spracovanie ( napr. šitie, lepenie, skladanie), pričom ich výstupom môžu byť knihy, noviny, časopisy, letáky, katalógy, vizitky a pod. Za účelom správneho posúdenia činnosti, ktorá spočíva v dodaní tlačiarenských výkonov pri vydávaní publikácie v papierovom formáte, rozlišujeme dve základné situácie:
1.1. Dodanie tovaru
Najbežnejšou situáciou je, keď zákazník poskytne originál (rukopis, CD, diskety, a pod.) a požiada tlačiara (vydavateľa) na vykonanie tlače (vydania). V takomto prípade tlačiar (vydavateľ) vykoná dodanie tovaru ( kníh, brožúr, novín a pod. ) v zmysle § 8 ods. 1 písm. a) zákona o DPH. V tomto prípade tlačiar ( vydavateľ) zabezpečuje vo vlastnej réžii všetok potrebný materiál.
Príklad: Spoločnosť X, platiteľ dane, si objedná u Tlačiarní BB vydanie brožúry, pričom obsah brožúry dodá v elektronickej forme. Tlačiarne BB pri dodaní brožúry pre spoločnosť X vykonajú dodanie tovaru.
1.2. Dodanie služby
Ak zákazník poskytne tlačiarovi (vydavateľovi) originál a tiež aj napr. papier a/alebo iné súčasti použité pri tlačení a vydaní knihy, brožúry, a pod., potom tlačiar (vydavateľ) poskytne službu v zmysle § 9 ods.1 zákona o DPH. V tomto prípade zákazník zabezpečuje vo vlastnej réžii všetok potrebný materiál.
Príklad: Spoločnosť X, platiteľ dane si objedná u Tlačiarní BB vytlačenie propagačných letákov, pričom originál letáku dodá na CD nosiči a súčasne s originálom dodá aj svoj vlastný papier. V tomto prípade Tlačiarne BB pri dodaní propagačných letákov pre spoločnosť X poskytli službu.
Pri posudzovaní zdaniteľného obchodu je treba postupovať prípad od prípadu, aby sa určila presná povaha operácie, pričom treba vychádzať zo zmluvných podmienok medzi tlačiarom (vydavateľom) a jeho zákazníkom.
2. Určenie miesta zdaniteľného obchodu
Pri činnostiach, spočívajúcich vo vydaní kníh, brožúr, a pod., uskutočnených medzi zdaniteľnými osobami, sa miesto zdanenia určí nasledovne:
2.1. Miesto zdanenia pre činnosti považované za dodanie tovaru
2.1.1 Miesto dodania tovaru podľa §13 ods.1 písm. a ) zákona o DPH
Ak je dodanie tovaru spojené s odoslaním alebo prepravou tovaru v súlade s §13 ods. 1 písm. a) zákona o DPH sa za miesto dodania považuje miesto, kde sa tovar nachádza v čase, keď sa odoslanie alebo preprava tovaru osobe, ktorej má byť tovar dodaný, začína uskutočňovať, s výnimkou podľa písm. b), ods.2 a §14 zákona o DHP. To znamená, že ak je dodanie tovaru spojené s odoslaním alebo prepravou tovaru, je miestom dodania členský štát, kde sa tovar nachádza v čase, keď sa odoslanie alebo preprava začína, pričom nie je rozhodujúce, či prepravu vykonáva prepravca, dodávateľ alebo nadobúdateľ.
Príklad: Vydavateľ A, platiteľ dane, na základe kúpnej zmluvy s českou spoločnosťou Z, ktorá je v ČR identifikovaná pre daň, dodá knihy z Banskej Bystrice do ČR. Dodávateľ knihy odovzdá na prepravu slovenskému dopravcovi. Miesto dodania je tuzemsko, pretože ide o dodanie tovaru, ktorý je spojený s odoslaním a odoslanie tovaru sa začína na území SR. Na území SR vzniká daňová povinnosť, avšak ak sú splnené podmienky oslobodenia v súlade s §43 zákona o DPH, slovenský platiteľ dane uplatní oslobodenie od dane a vyhotoví faktúru bez dane.
2.1.2 Miesto nadobudnutia tovaru z iného členského štátu podľa § 17 ods.1 zákona o DPH
Dodanie tovaru môže byť oslobodené od dane v členskom štáte, z ktorého sa tovar odosiela alebo prepravuje, ak ide o tzv. intrakomunitárne dodanie v súlade s § 43 zákona o DPH. V takejto situácii sa v súlade s § 17 ods. 1 zákona o DPH za miesto nadobudnutia tovaru z iného členského štátu považuje miesto, kde sa tovar nachádza v čase skončenia jeho odoslania alebo prepravy k nadobúdateľovi.
2.2. Miesto zdanenia pre činnosti považované za poskytnutie služby
Činnosť spočívajúca vo vydaní knihy, brožúry, a pod., pri ktorom sa použije papier a/alebo iné súčasti patriace zákazníkovi, sa považuje za prácu na hnuteľnom hmotnom majetku a v súlade s §15 ods.6 zákona o DPH, sa považuje za poskytnutú v mieste, kde táto práca bola fyzicky vykonaná, s výnimkou podľa §16 ods. 7 zákona o DPH.
Podľa §16 ods.7 zákona o DPH za miesto dodania služieb zahŕňajúcich oceňovanie alebo práce na hnuteľnom hmotnom majetku, ktoré sú poskytované odberateľom identifikovaným pre DPH v inom členskom štáte ako v štáte, na území ktorého sa tieto služby skutočne vykonávajú, sa považuje miesto na území členského štátu, ktorý pridelil odberateľovi identifikačné číslo pre DPH, pod ktorým mu boli služby dodané. Táto odchýlka sa neuplatňuje v prípade, ak tovar nie je odoslaný alebo prepravený z členského štátu, kde sa služby fyzicky vykonali.
Príklad: Slovenský platiteľ dodá stolové kalendáre za účelom vytlačenia loga spoločnosti, vydavateľovi do Maďarska. Slovenský platiteľ si prácu objedná u maďarského podnikateľa pod DPH číslom prideleným v SR. Kalendáre s vytlačeným logom spoločnosti sú odoslané z Maďarska späť na Slovensko, slovenskému platiteľovi.
Miesto dodania služby je v SR , pretože platí pravidlo, že miesto dodania služby sa presúva do krajiny zákazníka, ktorý si objednal službu pod svojím IČ DPH ( §16 ods. 7 zákona o DPH) a daňová povinnosť vzniká slovenskému platiteľovi (bola splnená podmienka odoslania tovaru z členského štátu, kde sa služby fyzicky vykonali).
Vypracované: jún 2017
24. januára 2020 / zpns
15. januára 2020 / zpns
19. decembra 2019 / zpns
17. decembra 2019 / zpns
4. decembra 2019 / zpns